Document ID: 32010R0007

32010R0007
L 003/1
SLUŽBENI LIST EUROPSKE UNIJE
22.12.2009.
UREDBA VIJEĆA (EU) br. 7/2010
od 22. prosinca 2009.
o otvaranju i predviđanju upravljanja autonomnim carinskim kvotama Unije za određene poljoprivredne i industrijske proizvode i o stavljanju izvan snage Uredbe (EZ) br. 2505/96
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 31.,
uzimajući u obzir prijedlog Komisije,
budući da:
(1)
Proizvodnja u Europskoj uniji određenih poljoprivrednih i industrijskih proizvoda nije dovoljna da udovolji posebnim zahtjevima potrošačkih industrija Unije. Slijedom toga, zalihe Unije tih proizvoda u velikoj mjeri ovise o uvozu iz trećih zemalja. Najhitnije zahtjeve Unije za dotičnim proizvodima treba ispuniti odmah pod najpovoljnijim uvjetima. Stoga treba otvoriti carinske kvote Unije po povlaštenim carinskim stopama u granicama odgovarajućih količina uzimajući u obzir potrebu za neometanjem tržišta za takve proizvode ili sprječavanjem uspostave ili razvoja proizvodnje Unije.
(2)
Potrebno je svim uvoznicima u Uniji osigurati jednak i nesmetan pristup navedenim kvotama te osigurati nesmetanu primjenu stopa utvrđenih za te kvote na sav uvoz dotičnih proizvoda u sve države članice dok se kvote ne iskoriste.
(3)
Uredbom Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (1) predviđen je sustav upravljanja carinskim kvotama koji osigurava jednak i nesmetan pristup kvotama i nesmetanu primjenu stopa te slijedi kronološki redoslijed datuma prihvaćanja deklaracija za puštanje robe u slobodni promet. Stoga bi Komisija i države članice trebale upravljati carinskim kvotama otvorenim ovom Uredbom u skladu s navedenim sustavom.
(4)
Količine kvota uglavnom se izražavaju u tonama. Za određene proizvode za koje je otvorena autonomna carinska kvota, količina se izražava u drugoj mjernoj jedinici. Ako za te proizvode nije navedena dopunska mjerna jedinica u kombiniranoj nomenklaturi iz Priloga I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (2), može doći do neizvjesnosti u pogledu korištenih mjernih jedinica. Radi jasnoće te u interesu boljeg upravljanja kvotama potrebno je stoga omogućiti da se, kako bi se izvukla korist iz tih autonomnih carinskih kvota, unese točna količina uvezenih proizvoda u deklaraciju za puštanje robe u slobodni promet uz korištenje mjerne jedinice za količinu kvote utvrđene za te proizvode u Prilogu ovoj Uredbi.
(5)
Uredba (EZ) br. 2505/96 od 20. prosinca 1996. o otvaranju i predviđanju upravljanja carinskim kvotama Zajednice za određene poljoprivredne i industrijske proizvode (3) izmijenjena je mnogo puta. U interesu transparentnosti treba je stoga staviti izvan snage i u cijelosti zamijeniti.
(6)
Mjere potrebne za donošenje izmjena ove Uredbe koje proizlaze iz izmjena kombinirane nomenklature i oznaka TARIC treba donijeti u skladu s Odlukom Vijeća 1999/468/EZ od 28. lipnja 1999. kojom se utvrđuju postupci za izvršavanje provedbenih ovlasti dodijeljenih Komisiji (4).
(7)
Kako carinske kvote moraju stupiti na snagu 1. siječnja 2010., ova se Uredba treba primjenjivati od istoga datuma i odmah stupiti na snagu,
DONIJELO JE OVU UREDBU:
Članak 1.
Za proizvode navedene u Prilogu otvaraju se autonomne carinske kvote Zajednice, u okviru kojih se suspendiraju autonomne carine iz Zajedničke carinske tarife za razdoblja, po carinskim stopama i do količina navedenih u njemu.
Članak 2.
Carinskim kvotama iz članka 1. upravlja Komisija u skladu s člancima 308.a, 308.b i 308.c Uredbe (EEZ) br. 2454/93.
Članak 3.
Ako se deklaracija za puštanje robe u slobodni promet predoči za proizvode navedene u ovoj Uredbi, za koje je količina kvote izražena u mjernoj jedinici drugačijoj od težine u tonama ili kilogramima i drugačijoj od vrijednosti, za proizvode za koje nije utvrđena nikakva dopunska mjerna jedinica u kombiniranoj nomenklaturi iz Priloga I. Uredbi Vijeća (EEZ) 2658/87 točna količina uvezenog proizvoda unosi se u „Polje 41: Dopunske mjerne jedinice” te deklaracije i navodi se mjerna jedinica količine kvote za te proizvode, kako je utvrđeno u Prilogu ovoj Uredbi.
Članak 4.
Potrebno je donijeti izmjene i tehničke prilagodbe koje proizlaze iz izmjena kombinirane nomenklature i oznaka TARIC u skladu s postupkom iz članka 5. stavka 2.
Članak 5.
1. Komisiji pomaže Odbor za Carinski zakonik osnovan člankom 247.a Uredbe (EEZ) br. 2913/92.
2. Prilikom pozivanja na ovaj stavak primjenjuju se članci 5. i 7. Odluke 1999/468/EZ.
Razdoblje iz članka 5. stavka 6. Odluke 1999/468/EZ određuje se na tri mjeseca.
Članak 6.
Ovime se Uredba (EZ) br. 2505/96 stavlja izvan snage.
Članak 7.
Ova Uredba stupa na snagu na dan objave u Službenom listu Europske unije.
Primjenjuje se od 1. siječnja 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. prosinca 2009.

Labels: 3
1
6